SPOROČILO ZA JAVNOST

**92. redna seja Vlade Republike Slovenije**

16. september 2021

**Sprememba Odloka o ustanovitvi Univerze na Primorskem**

Vlada Republike Slovenije je določila besedilo predloga odloka o spremembi Odloka o ustanovitvi Univerze na Primorskem in ga bo predložila Državnemu zboru Republike Slovenije v obravnavo in sprejetje. Z odlokom se spreminja naslov sedeža pri članici Univerze na Primorskem, Fakulteti za management.

Vir: Ministrstvo za izobraževanje, znanost in šport

**Sprememba Uredbe o izvajanju uredb (ES) o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje**

Vlada je izdala Uredbo o spremembi in dopolnitvi Uredbe o izvajanju uredb (ES) o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki se objavi v Uradnem listu.

Združeno kraljestvo je po svojem izstopu iz Evropske unije v zvezi z nezakonitim, neprijavljenim in nereguliranim ribolovom sprejelo podobno zakonodajo, kakor jo ima EU na tem področju, vključno s potrdili za uvoz predelanih ribiških proizvodov. Združeno kraljestvo po izstopu iz EU zahteva za uvoz predelanih ribiških proizvodov iz držav EU izjavo predelovalnega obrata, ki jo mora potrditi pristojni organ. Izjavo predelovalnega obrata izpolni izvoznik, v njej morata biti med drugim navedeni številka odobritve predelovalnega obrata ter številka in datum zdravstvenega spričevala. Izjavi mora biti dodana potrditev pristojnega organa (žig in podpis). Treba je določiti pristojni organ, ki sprejme in preveri izjavo predelovalnega obrata podjetja, ki namerava izvažati predelane ribiške proizvode v Združeno kraljestvo.

Zaradi zahteve Združenega kraljestva, ki je po izstopu iz EU postalo tretja država, po zghoraj navedeni izjavi predelovalnega obrata, ki jo mora potrditi pristojni organ države izvoznice, je treba v ta namen v Republiki Sloveniji določiti pristojni organ. Kot pristojni organ za preverjanje in potrjevanje izjave o izvozu predelanih ribiških proizvodov v tretje države v primerih, kjer tretja država takšno izjavo zahteva, je določena Uprava RS za varno hrano, veterinarstvo in varstvo rastlin.

Vir: Ministrstvo za kmetijstvo, gozdarstvo in prehrano

**Pooblastilo za opravljanje državne javne službe muzejev za področje vojaške premične in nesnovne kulturne dediščine širšega pomena**

Vlada je na današnji seji Javnemu zavodu Park vojaške zgodovine Pivka podelila pooblastilo za opravljanje državne javne službe muzejev za področje vojaške premične in nesnovne kulturne dediščine širšega pomena na območju Republike Slovenije od 1. januarja 2022 do preklica.

Vojaška dediščina, širše dostopna javnosti, je v slovenskih muzejih slabše in zelo razpršeno zastopana, večinoma kot del zgodovinskih ali tehniških zbirk. Področje je specifično in v javnosti vzbuja veliko zanimanje, kar razbiramo iz obiskanosti razstav, dogodkov, …. Ker med državnimi muzeji ni posebej specializiranega za vojaško dediščino, med pooblaščenimi pa je le Kobariški muzej vojaški, vendar ozko usmerjen v obdobje prve svetovne vojne, prednostno Soške fronte, je Ministrstvo prepoznalo potrebo po podelitvi pooblastila za opravljanje državne javne službe muzejev za področje vojaške premične in nesnovne dediščine širšega pomena. Javna služba skladno s 93. členom ZVKD-1 vključuje delo z gradivom in predstavljanje dediščine javnosti. Javno službo lahko izvajajo muzeji, ki imajo ustrezne formalne, finančne, prostorske in kadrovske kapacitete. Ministrstvo je za namen podelitve pooblastila skladno s 95. členom ZVKD-1 objavilo javni razpis.

Na razpis objavljen 7. 5. 2021, je Ministrstvo prejelo eno prijavo. Edini prijavitelj je bil PVZ Pivka. Vloga prijavitelja je bila popolna. Del pogojev je preverilo Ministrstvo po uradni dolžnosti, skladno z 92. členom ZVKD-1 je k vlogi dala mnenje tudi Služba za premično dediščino in muzeje. PVZ Pivka izpolnjuje vse pogoje.

Financiranje javne službe v okviru podeljenega pooblastila se prične v letu 2022.

Vir: Ministrstvo za kulturo

**Sklep o izvedbi DPN železniške proge Ljubljana Šiška–Kamnik Graben**

Vlada je sprejela Sklep o izvedbi državnega prostorskega načrtovanja (DPN) za nadgradnjo železniške proge številka 21 Ljubljana Šiška–Kamnik Graben.

Sklep je pripravljen na podlagi pobude Ministrstva za infrastrukturo. Trasa poteka na območju naslednjih občin: Občina Domžale, Občina Kamnik, Mestna občina Ljubljana, Občina Mengeš in Občina Trzin. Načrtuje se prostorske ureditve, namenjene nadgradnji proge na odseku Ljubljana Šiška–Kamnik Graben, ki obsegajo sanacijo obstoječe proge, nadgradnjo zgornjega in spodnjega ustroja obstoječega tira, vzpostavitev dvotirnosti z dograditvijo drugega tira in elektrifikacijo proge, nov potek dvotirne proge na posameznih odsekih, preureditev postaj, postajališč in prehodov preko proge ter nadgradnjo signalno varnostnih naprav.

Načrtujejo se tudi vse ureditve, povezane z nadgradnjo železniške proge, ki so potrebne za njeno izgradnjo in delovanje ter križanja in navezave na obstoječa in načrtovana prometna omrežja (državne in lokalne ceste ter kolesarske poti). Uskladi se tudi ostalo prometno omrežje cest in kolesarskih poti v vplivnem območju nadgradnje proge.

Vir: Ministrstvo za okolje in prostor

**Podelitev koncesije za rabo vode**

Vlada Republike Slovenije je izdala odločbo, s katero se podeli koncesija za rabo vode za proizvodnjo pijač iz vrtin V-E, V-C, V-7A, V-74A, V-N in V-D družbi Radenska, d. o. o., Radenci.

Vlada je 18. 8. 2021 izdala Uredbo o spremembah in dopolnitvah Uredbe o koncesiji za rabo vode za proizvodnjo pijač v Radenski d. d. iz navedenih vrtin. V uredbi so poleg dodatnih vrtin spremenjene koordinate pri posameznih vrtinah, spremenjene količine in trenutni pretoki pri posameznih vrtinah, ki se uporabljajo za proizvodnjo pijač. Z Aneksom se poleg naštetega uredi tudi izvajanje koncesije na vrtini VĆM-1/100 v zvezi s prenehanjem veljavnosti koncesijskega akta.

Vir: Ministrstvo za okolje in prostor

**Prenehanje koncesije**

Vlada je sklenila Sporazum o prenehanju koncesijske pogodbe z dne 25. 7. 2005 za odvzem podzemne vode iz vodnega vira VČM-1/100 za proizvodnjo pijač s koncesionarjem, družbo Radenska, d.o.o., Radenci. Gre za sporazumno prenehanje koncesijske pogodbe zaradi nadomestitve koncesijskega akta in poenotenja izvajanja koncesije. Družba Radenska d.o.o. še nadalje izvaja rabo vode iz navedene vrtine, sedaj na podlagi skupne koncesijske pogodbe.

Vir: Ministrstvo za okolje in prostor

**Vlada potrdila povečanje namenskega premoženja Javnega sklada RS za podjetništvo**

Vlada Republike Slovenije je skladno z Zakonom o interventnih ukrepih za pomoč pri omilitvi posledic drugega vala epidemije COVID-19 za 10 milijonov evrov povečala namensko premoženje za izvajanje finančnih produktov Javnega sklada Republike Slovenije za podjetništvo. Za podpis dodatka k obstoječi pogodbi med Vlado in Skladom je pooblastila ministra za gospodarski razvoj in tehnologijo Zdravka Počivalška. Omenjena sredstva v višini 10 milijonov evrov bo zagotovilo Ministrstvo za gospodarski razvoj in tehnologijo.

Javni sklad Republike Slovenije za podjetništvo bo tako lahko na trgu ponujal dodatne finančne produkte za mala in srednja podjetja ter velika podjetja, ki so organizatorji potovanj. Ti bodo v obliki kreditov, ki jih bo zagotavljal Sklad, namenjeni izključno organizatorjem potovanj za vračilo dolga potrošnikom za pogodbe o paketnih potovanjih, ki so bila zaradi epidemije odpovedana. Organizatorji potovanj so sicer potrošnikom ponudili vrednotnice, a jih vsi potrošniki niso sprejeli oz. se z njimi niso strinjali, kar je njihova pravica z naslova Zakona o varstvu potrošnikov.

Organizator mora tako v skladu z Zakonom o interventnih ukrepih za zajezitev epidemije COVID-19 in omilitev njenih posledic za državljane in gospodarstvo potrošniku vrniti vsa vplačila v 12-ih mesecih po razglasitvi prenehanja epidemije.

Vir: Ministrstvo za gospodarski razvoj in tehnologijo

**Vlada bo z 8 milijoni evrov podprla Palomin investicijski projekt »Impulz B«**

Vlada je v veljavni načrt razvojnih programov 2021–2024 Proračuna Republike Slovenije uvrstila investicijski projekt IMPULZ B za gradnjo novega poslovno, proizvodnega in skladiščnega objekta z vključeno visoko tehnološko opremo za proizvodnjo toaletnega papirja in papirnatih brisač.

Ministrstvo za gospodarski razvoj in tehnologijo je namreč 27. julija 2021 ugodilo vlogi investitorja Paloma, higienski papirji, d.d. in prejemnika spodbude PALOMA PIS družba za proizvodnjo in storitve d.o.o., v kateri je investitor zaprosil za subvencijo pri izvedbi »Investicijskega projekta IMPULZ B«. Vrednost tega brez DDV znaša 44.289.273,00 evrov, z njim pa se obeta 50 novih delovnih mest.

Ministrstvo za gospodarski razvoj in tehnologijo je prejemniku spodbude odobrilo subvencijo za upravičene stroške investicije v opredmetena osnovna sredstva do skupne višine 8.081.730,00 evrov. V letu 2021 se bo prejemniku izplačalo največ do 519.275,00 evrov, v letu 2022 največ do 4.732.023,00 evrov, v letu 2023 največ do 1.378.659,00 evrov in v letu 2024 največ do 1.451.773,00 evrov.

Vir: Ministrstvo za gospodarski razvoj in tehnologijo

**Urejanje prometne infrastrukture za kolesarje v Rogaški Slatini**

Vlada je sklenila, da se v veljavnem Načrtu razvojnih programov 2021 – 2024 spremeni projekt: »Nadhod Sonce Rogaška Slatina« Z novelacijo investicijskega projekta se izhodiščna vrednost projekta povečuje na 1.810.000,00 evrov. Namen projekta je urejanje prometne infrastrukture za kolesarje v Rogaški Slatini. Gre za izgradnjo nadhoda dolžine 182 metrov, s katerim bo zagotovljena neovirana kolesarska in peš povezava med območjem centralnih dejavnosti in območjem površine za turizem, ki prečka dovozno pot do doma starejših občanov, potok Ločnico, parkirišče med potokom in regionalno cesto R3-685, regionalno cesto R3-685, železniško progo Grobelno – Rogatec in cesto na Tržaški hrib.

Kot posledica epidemije Covid-19 je prišlo do dviga cen surovin od 50 do 70 odstotkov, še zlasti neugodno je stanje na trgu jekla, zaradi česar se je povečala tudi vrednost investicije. Občina Rogaška Slatina je s sklepom občinskega sveta dne 30. 6. 2021 za financiranje projekta zagotovila dodatna lastna sredstva v višini 332.700,00 EUR. Vrednost sofinanciranja s strani Eko sklada (sredstva iz Sklada za podnebne spremembe) ostaja nespremenjena in znaša 1.192.205,00 evrov.

Vir: Ministrstvo za okolje in prostor

**Vlada prerazporedila sredstva državnega proračuna**

V okviru finančnega načrta Ministrstva za delo, družino, socialne zadeve in enake možnosti je vlada prerazporedila dobrih 7 milijonov evrov za izvajanje Zakona o osebni asistenci.

Ministrstvu za zdravje je vlada prerazporedila več kot 3,5 milijona evrov za tekoče obveznosti iz naslova covid-19. Sredstva bodo med drugim namenjena za storitve cepljenja, za izvajanje presejalnih programov za zgodnje odkrivanje okužb z virusom SARS-CoV-2 in za nakup cepiv.

Finančni upravi Republike Slovenije je vlada prerazporedila dva milijona evrov za izplačilo unovčenih turističnih bonov. Znotraj finančnega načrta Finančne uprave Republike Slovenije je vlada prerazporedila dobrih pet milijonov evrov, prav tako za izplačilo unovčenih turističnih bonov.

Znotraj finančnega načrta Ministrstva za okolje in prostor je vlada prerazporedila 1,4 milijona evrov. Sredstva bodo v okviru postavke Saniranje neurejenih odlagališč namenjena za odvoz odloženih odpadkov z območja zbirnega centra ML Surovina na območju Mestne občine Ljubljana.

Vlada je Uradu za narodnosti prerazporedila dobrih 760 tisoč evrov za sofinanciranje uresničevanja ustavnih pravic stalno naseljene romske skupnosti. Sredstva bodo namenjena za izplačilo drugega dela obveznosti po Zakonu o finančni razbremenitvi občin, ki je Zakonu o financiranju občin dodal 20. a člen, ki določa, da se občinam, ki imajo evidentirana romska naselja, iz državnega proračuna zagotovijo sredstva za sofinanciranje uresničevanja ustavnih pravic stalno naseljene romske skupnosti.

Vir: Ministrstvo za finance

**Vlada potrdila Statistično poročilo o javnih naročilih, oddanih v letu 2020**

Vlada Republike Slovenije je na današnji seji potrdila Statistično poročilo o javnih naročilih, oddanih v letu 2020.

Ministrstvo za javno upravo je v skladu z Zakonom o javnem naročanju in Zakonom o javnem naročanju na področju obrambe in varnosti pripravilo statistično poročilo o javnih naročilih, oddanih v letu 2020. Poleg tega poročilo zajema še podatke o evidenčnih naročilih.

Iz obvestil o oddaji javnih naročil, objavljenih na portalu javnih naročil oziroma v Uradnem listu Evropske unije, in iz sporočenih statističnih podatkov o evidenčnih naročilih izhaja, da je leta 2020 javna naročila oddalo 2133 naročnikov.

Leta 2020 je razviden porast deleža javnih naročil v BDP v primerjavi z letom 2019 za 1,07 odstotne točke.

Glede na vrednost vseh oddanih naročil se je vrednost tistih, ki jih je treba objaviti na portalu javnih naročil oziroma v Uradnem listu Evropske unije, v primerjavi z letom 2019 leta 2020 povečala za 6,04 odstotne točke, zmanjšalo pa se je število izvedenih postopkov javnega naročanja, in sicer za 4,20 odstotne točke.

Število evidenčnih naročil se je v primerjavi z letom 2019 zmanjšalo za 15,56 odstotne točke, skupna vrednost evidenčnih naročil pa se je povečala za 3,80 odstotne točke.

Leta 2020 so naročniki na podlagi sklenjenih okvirnih sporazumov oddali za 525.923.155 evrov posameznih naročil. Drugače kakor v letu 2019 je bila leta 2020 vrednost tovrstnih naročil višja, saj je bilo leta 2019 na podlagi sklenjenih okvirnih sporazumov oddanih za 510.747.918 evrov naročil.

Leta 2020 so se pogodbene vrednosti pri javnih naročilih, (so)financiranih s sredstvi Evropske unije, v primerjavi z letom 2019 povečale, kar je pričakovano, saj je izvajanje večletnega finančnega okvira Evropske unije v drugi polovici in je treba postopke oddaje javnih naročil izvesti pravočasno, da bodo projekti pravočasno končani in naročniki upravičeni do črpanja evropskih sredstev.

V primerjavi s preteklimi leti se je ohranil vrstni red glede na predmet javnega naročanja, saj je bilo leta 2020 največ naročil blaga, nato naročil storitev, najmanj pa naročil gradenj. Glede na vrednost oddanih naročil je bil leta 2020 v primerjavi z letom 2019 vrstni red enak, in sicer se je vrednostno naročalo največ blaga in najmanj storitev.

V primerjavi s preteklimi leti so naročniki tudi leta 2020 najpogosteje izvedli postopek oddaje naročila male vrednosti, in sicer 3536-krat oziroma v 53,61 odstotkov, delež tega postopka pa se je v primerjavi s preteklim letom zmanjšal za 8,05 odstotne točke. Glede na leto 2019 se je za 4,28 odstotne točke povečal delež odprtih postopkov; to je bil leta 2020 drugi najpogosteje uporabljeni postopek z deležem 27,91 odstotne točke in 1841 izvedenimi postopki. Tretji najpogosteje uporabljeni postopek je bil postopek s pogajanji brez predhodne objave z deležem 13,01 odstotne točke in 858 izvedenimi postopki, ki se je glede na leto 2019 povečal za 3,74 odstotne točke. Navedeni postopki pomenijo 94,53 odstotkov vseh dokončanih postopkov v letu 2020 in po vrednosti 81,99 odstotka.

Ministrstvo za javno upravo ugotavlja, da tudi leta 2020 v primerjavi s preteklimi leti delež preglednih oziroma transparentnih postopkov ostaja približno enak. Leta 2020 se je zmanjšalo število naročil, v katerih so naročniki prejeli samo eno ponudbo, in sicer za 0,64 odstotne točke v primerjavi z letom 2019. Povprečno število prejetih ponudb za naročilo je bilo 2,7 in je enako kot leta 2019.

Vir: Ministrstvo za javno upravo

**Vlada sprejela poročilo o zadolževanju občin za leto 2020**

Vlada je sprejela Poročilo o zadolževanju občin in pravnih oseb javnega sektorja na ravni občin v letu 2020 ter zadolženosti na dan 31. december 2020.

Po Zakonu o javnih financah in Pravilniku o pošiljanju podatkov o stanju in spremembah zadolžitve pravnih oseb javnega sektorja in občin, so občine o svojem zadolževanju in zadolževanju pravnih oseb javnega sektorja, katerih ustanoviteljice so ali v katerih imajo prevladujoč vpliv, dolžne poročati Ministrstvu za finance. Poročilo je pripravljeno na podlagi podatkov, ki so jih občine posredovale v aplikaciji e-Dolg–občine, usklajenimi s premoženjskimi bilancami občin.

Skupna zadolženost (občin in pravnih oseb javnega sektorja na ravni občin) se je v letu 2020 v primerjavi z letom 2019 povečala za 47,5 milijona evrov in je konec leta 2020 znašala 971,2 milijona evrov oziroma 2,1 % BDP. V strukturi skupne zadolžitve so 81 % predstavljali dolgovi občin in 19 % dolgovi pravnih oseb v občinah. Povprečni skupni dolg na prebivalca v letu 2020 je znašal 473 evrov.

V letu 2020 je Ministrstvo za finance občinam izdalo 97 soglasij k zadolžitvi. Skupni obseg novih zadolžitev na podlagi izdanih soglasij je znašal 124 milijonov evrov. Občine so se zadolževale predvsem za investicije, predvidene v občinskih proračunih za leto 2020, devet občin je upravljalo z dolgom občinskega proračuna.

Obseg skupne zadolženosti občin in pravnih oseb javnega sektorja na ravni občin v letu 2020 na globalni ravni ni zaskrbljujoč. Občine (tudi) s pomočjo zadolževanja izvajajo investicije, ki pomenijo plačila izvajalcem, nova delovna mesta delavcem, izboljšano kakovost življenja občanom, gospodarsko aktivnost in s tem ustvarjajo BDP.

Vir: Ministrstvo za finance

**Poročilo o doseganju ciljev prenove sodnega izvedenstva, sodnega cenilstva in sodnega tolmačenja**

Vlada je sprejela Poročilo o doseganju ciljev prenove sodnega izvedenstva, sodnega cenilstva in sodnega tolmačenja ter ga, skupaj s Stališči Strokovnega sveta za sodno izvedenstvo, sodno cenilstvo in sodno tolmačenje, pošlje Državnemu zboru.

V 57. členu Zakona o sodnih izvedencih, sodnih cenilcih in sodnih tolmačih (ZSICT) je določeno, da vlada v dveh letih od uporabe tega zakona, skupaj s Strokovnim svetom za sodno izvedenstvo, sodno cenilstvo in sodno tolmačenje (v nadaljevanju: Strokovni svet), poroča Državnemu zboru o doseganju ciljev, o ustreznosti vključevanja stroke in regulacije strokovnih vprašanj s tega področja, ter o potrebi po ustanovitvi zbornice.

ZSICT se je začel uporabljati 1. 1. 2019 in je bil sprejet z namenom enotne ureditve sodnega izvedenstva, sodnega cenilstva in sodnega tolmačenja v krovnem aktu. Zakon je uvedel vrsto novih institutov, z njihovo uporabo pa se krepi odgovornost sodnih izvedencev, sodnih cenilcev in sodnih tolmačev, ter zaupanje v stroko, zagotavlja se enotnega sogovornika na strani stroke in določa možnost uvedbe disciplinskega postopka zoper sodne izvedence, sodne cenilce in sodne tolmače.

V okviru Poročila o doseganju ciljev prenove sodnega izvedenstva, sodnega cenilstva in sodnega tolmačenja (v nadaljevanju: Evalvacija) so predstavljeni posamezni instituti, ki jih je ZSICT na novo določil, njihova realizacija v praksi in določena problematika, ki se je pokazala z njihovo uporabo v preteklih dveh letih. K Evalvaciji so priloženi Akcijski načrt, Predlogi za optimizacijo ter Stališča Strokovnega sveta, ki jih je potrdil na 17. redni seji, in odzivi Ministrstva za pravosodje na ta stališča.

Novo gradivo pa vsebuje dopolnitev sklepa Vlade, in sicer da Ministrstvo za pravosodje ob pripravi sprememb in dopolnitev Zakona o sodnih izvedencih, sodnih cenilcih in sodnih tolmačih prouči tehnične in druge možnosti za enakomernejšo obremenitev sodnih izvedencev, sodnih cenilcev in sodnih tolmačev, tudi z možnostmi uveljavitve vrstnega reda za imenovanje, ter na tej podlagi pripravi potrebne zakonodajne spremembe. Trenutno ustaljena praksa je, da sodišče sodnega izvedenca, sodnega cenilca oziroma sodnega tolmača v posamezni zadevi imenuje prosto, brez posebnih kriterijev. Kriteriji, ki jih posamezni sodnik pri tem uporabi, pa so različni. Najpogosteje so to strokovnost, dobro preteklo sodelovanje med sodnikom in sodnim izvedencem, sodnim cenilcem oziroma sodnim tolmačem, ter oddaljenost stalnega bivališča sodnega izvedenca, sodnega cenilca oziroma sodnega tolmača od sedeža sodišča, na katerem potekajo sodne obravnave. Zakon o pravdnem postopku pa poleg tega določa, da preden sodišče odloči, koga bo v posamezni zadevi imenovalo za izvedenca, se da strankam možnost, da se o tem izjasnijo (244 člen ZPP).

Vir: Ministrstvo za pravosodje

**Stališče do stališča, ki se v imenu Evropske unije zastopa v Mednarodnem svetu za žito glede spremembe opredelitve „zrnja“ ali „zrn“ Konvencije o trgovanju z žitom iz leta 1995**

Vlada je sprejela stališče Republike k Predlogu sklepa Sveta o stališču, ki se v imenu Evropske unije zastopa v Mednarodnem svetu za žito glede spremembe opredelitve „zrnja“ ali „zrn“ Konvencije o trgovanju z žitom iz leta 1995. Republika Slovenija podpira Predlog sklepa.

Namen predvidenega akta je Mednarodnemu svetu za žito omogočiti, da razširi svoje redno delo iz člena 3 Konvencije na stročnice, zlasti za redna poročila, izmenjavo informacij in posebne študije (od 1. novembra 2021 naprej). V skladu s predlogom se bodo „leča, suhi grah, čičerika, suhi fižol, druge stročnice in njihovi proizvodi vključila v opredelitev ‚zrnja‘ ali ‚zrn‘ iz točke (e) člena 2(1) Konvencije o trgovanju z žitom iz leta 1995“.

Vir: Ministrstvo za kmetijstvo, gozdarstvo in prehrano

**Stališče k Predlogu uredbe Sveta o določitvi ribolovnih možnosti za leto 2022 za nekatere staleže in skupine staležev rib, ki se uporabljajo v Baltskem morju**

Vlada je sprejela stališče Republike Slovenije k Predlogu uredbe Sveta o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo v Baltskem morju, ter o spremembi Uredbe (EU) 2021/92 glede nekaterih ribolovnih možnosti v drugih vodah.

Republika Slovenija podpira Predlog uredbe.

Dokument je del dolgoročnega pristopa, s katerim se raven ribolova prilagodi dolgoročnim trajnostnim ravnem in na njih ohranja. Pričakovano je, da bo se bo tak pristop kazal v stabilnem ribolovnem pritisku, višjih kvotah in s tem večjem prihodku za ribiče in njihove družine. Pričakuje se tudi, da bo povečano iztovarjanje koristilo ribiškemu sektorju, potrošnikom in predelovalni industriji ter maloprodajnemu sektorju, pa tudi ostalim dejavnostim, vezanim na gospodarski in rekreacijski ribolov Predlog ostaja prilagodljiv pri uporabi mehanizmov izmenjave kvot, ki so bili že uvedeni v uredbah o ribolovnih možnostih v Baltskem morju v prejšnjih letih. Svet sicer sprejme to uredbo vsako leto.

Predlog sicer ne zadeva slovenskega ribištva.

Vir: Ministrstvo za kmetijstvo, gozdarstvo in prehrano

**Stališče k Predlogu uredbe Evropskega parlamenta in Sveta o določitvi ohranitvenih in upravljalnih ukrepov za ohranitev južnega modroplavutega tuna**

Vlada je sprejela stališče Republike Slovenije k Predlogu uredbe Evropskega parlamenta in Sveta o določitvi ohranitvenih in upravljalnih ukrepov za ohranitev južnega modroplavutega tuna. Republika Slovenija podpira Predlog uredbe.

Evropska Unija je od leta 1997 pogodbenica Mednarodne konvencije za ohranitev tunov v Atlantiku. Ta konvencija določa okvir za regionalno sodelovanje pri ohranjanju in upravljanju tunov in tunom podobnih vrst v Atlantskem oceanu in sosednjih morjih z ustanovitvijo Mednarodne komisije za ohranitev tunov v Atlantiku., ki je pristojna za sprejemanje odločitev (priporočil) o ohranjanju in upravljanju ribištva v okviru svojih pristojnosti, ki so za pogodbenice obvezujoče. Priporočila so naslovljena predvsem na pogodbenice Konvencije Mednarodne komisije za ohranitev tunov v Atlantiku, vendar vsebujejo tudi obveznosti za operaterje (npr. poveljnike plovil).

Predlog sicer ne zadeva slovenskega ribištva.

Vir: Ministrstvo za kmetijstvo, gozdarstvo in prehrano

**Slovenija podpira predlog Konvencije OSPAR**

Vlada je sprejela stališče Republike Slovenije k zadevi Predlog sklepa Sveta o stališču, ki se zastopa v imenu Evropske unije v Konvenciji o varstvu morskega okolja severovzhodnega Atlantika (Konvencija OSPAR) glede sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova (North Atlantic Current and Evlanov Seamount, NACES). Slovenija pozdravlja in podpira predlog Sklepa Sveta o določitvi stališča, ki naj se v imenu Unije zastopa v komisiji za varstvo morskega okolja severovzhodnega Atlantika v zvezi s predvidenim sprejetjem sklepa o razmejitvi in priporočila o upravljanju morskega zavarovanega območja Severnoatlantskega toka in podmorske gore Evlanova, v okviru Konvencije OSPAR.

Cilj Konvencije OSPAR je varstvo morskega območja severovzhodnega Atlantika pred škodljivimi učinki človekovih dejavnosti, da se zaščiti zdravje ljudi in ohranijo morski ekosistemi ter, kadar je to mogoče, obnovijo morska območja, ki so bila resno prizadeta. Podpisalo jo je 16 pogodbenic: Belgija, Danska, Evropska unija (EU), Finska, Francija, Nemčija, Islandija, Irska, Nizozemska, Norveška, Portugalska, Španija, Švedska, Združeno kraljestvo, Luksemburg in Švica. Konvencija je bila na voljo za podpis na ministrskem srečanju komisij iz Osla in Pariza 22. septembra 1992 v Parizu.

Vir: Ministrstvo za okolje in prostor

**Slovenija podpira predlog sprememb Sporazuma o ohranjanju afriško-evrazijskih selitvenih vodnih ptic**

Vlada je sprejela stališče Slovenije k zadevi Predlog sklepa Sveta o stališču, ki se v imenu Evropske unije zavzame na osmem zasedanju pogodbenic Sporazuma o ohranjanju afriško-evrazijskih selitvenih vodnih ptic (Sporazum AEWA), in sicer v zvezi z nekaterimi spremembami priloge 3 k Sporazumu AEWA. Sporazum AEWA je namenjen ohranjanju selitvenih vodnih ptic in njihovih habitatov v Afriki, Evropi, na Bližnjem vzhodu, v srednji Aziji, na Grenlandiji in Kanadskem arktičnem otočju.

 Predlagane spremembe je predložilo Združeno kraljestvo in se nanašajo na štiri vrste: siva gos (Anser anser), tatarska žvižgavka (Netta rufina), črna prosenka (Pluvialis squatarola squatarola) in školjkarica (Haematopus ostralegus longipes). Republika Slovenija predlagane spremembe podpira. Predvidene spremembe za pet populacij štirih vrst pomenijo, da v skladu s Sporazumom ne bi bil dovoljen več lov, čeprav gre za vrste, ki se lahko lovijo v skladu z direktivo o ptica. Glede na to bi bila potrebna sprememba direktive o pticah, in je zato potreben sklep Sveta o določitvi stališča, ki se v zvezi s tem v imenu Evropske unije zavzame na osmem zasedanju pogodbenic Sporazuma. .Republika Slovenija podpira predlog saj prispeva k doseganju višje stopnje varovanja navedenih vrst, čeprav gre za populacije vrst izven območja Republike Slovenije.

Vir: Ministrstvo za okolje in prostor

**Stališče Republike Slovenije o pooblastilu za začetek pogajanj o sporazumu med Evropsko unijo in Evropsko skupnostjo za atomsko energijo ter Združenim kraljestvom glede Gibraltarja**

Vlada Republike Slovenije podpira Priporočilo sklepa Sveta o pooblastilu za začetek pogajanj o sporazumu in sprejem smernic za pogajanja z Združenim kraljestvom Velike Britanije in Severno Irske glede Gibraltarja.

Med prehodnim obdobjem so Evropska unija, Euratom in Združeno kraljestvo sklenili Sporazum o trgovini in sodelovanju in Sporazum o sodelovanju na področju varne in miroljubne uporabe jedrske energije, ki se za Gibraltar ne uporabljata. Evropska komisija je tako 20. julija 2021 objavila predlog Sklepa o pooblastilu za začetek pogajanj glede Gibraltarja. Nov sporazum bo odpravil fizične ovire za pretok oseb in blaga, kar bo prispevalo k skupni blaginji v regiji. S tem se bo zagotovilo celovitost enotnega trga Unije, carinsko unijo in finančni interese Unije. Zajemal bo tudi področja prometa, okolja in podnebja, koordinacije sistemov socialne varnosti in pravic državljanov, zlasti pri delu. Na področju neposrednega obdavčevanja bo moral sporazum priznavati načela dobrega upravljanja na davčnem področju. Predvidena je tudi ustanovitev upravljavskega organa, ki bo zagotavljal pravilno izvajanje sporazuma. Ker bo sporazum zlasti vplival na Španijo bo slednja tesno vpletena v pogajanja. Pogajalske smernice urejajo tudi institucionalne določbe, ki vključujejo metode za reševanje sporov.

Vir: Ministrstvo za zunanje zadeve

**Stališče do predloga sklepa Sveta o stališču, ki se v imenu Evropske unije zastopa v Skupnem odboru EGP**

Vlada je na današnji seji sprejela stališče do predloga sklepa Sveta o stališču, ki se v imenu Evropske unije zastopa v Skupnem odboru EGP glede spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (program Ustvarjalna Evropa).

Republika Slovenija podpira predlog sklepa Sveta o stališču, glede spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (program Ustvarjalna Evropa).

Predlog se nanaša na sklep o stališču, ki se v imenu Unije zastopa v Skupnem odboru EGP glede predvidenega sprejetja Sklepa Skupnega odbora o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode. Sporazum o Evropskem gospodarskem prostoru (v nadaljnjem besedilu: Sporazum EGP) državljanom in gospodarskim subjektom v EGP zagotavlja enake pravice in obveznosti na notranjem trgu. Zagotavlja vključitev zakonodaje EU, ki zajema štiri svoboščine, v vseh 30 državah EGP, ki ga sestavljajo države članice EU, Norveška, Islandija in Lihtenštajn. Poleg tega Sporazum EGP zajema sodelovanje na drugih pomembnih področjih, kot so raziskave in razvoj, izobraževanje, socialna politika, okolje, varstvo potrošnikov, turizem in kultura, ki se skupaj imenujejo spremljevalne in horizontalne politike. Sporazum je začel veljati 1. januarja 1994. Evropska unija je skupaj s svojimi državami članicami pogodbenica Sporazuma.

Pričakuje se, da bo Skupni odbor EGP sprejel Sklep Skupnega odbora EGP (v nadaljnjem besedilu: predvideni akt) o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode. Predvideni akt je namenjen razširitvi sodelovanja pogodbenic Sporazuma EGP, da se vključi sodelovanje držav Efte, ki so del EGP, v programu Ustvarjalna Evropa.

Vir: Ministrstvo za kulturo

**Predlog Zakona o ratifikaciji Mednarodne konvencije o zaščiti vseh oseb pred prisilnim izginotjem**

Vlada Republike Slovenije je določila besedilo predloga Zakona o ratifikaciji Mednarodne konvencije o zaščiti vseh oseb pred prisilnim izginotjem, sprejete v New Yorku 20. decembra 2006.

Konvencija v 2. členu določa pomen »prisilnega izginotja oseb«. Navedeno pomeni prijetje, pridržanje, ugrabitev ali vsako drugo obliko odvzema prostosti, ki je storjena s strani predstavnika države ali po pooblastilu, s podporo ali privolitvijo države, ki takega odvzema prostosti ne prizna ali prikriva usodo izginule osebe ali kje je ta oseba, s čimer je tej osebi odvzeto pravno varstvo.

V skladu s 4. členom konvencije morajo države pogodbenice taka dejanja opredeliti kot kazniva dejanja, s predpisanim kaznovalnim okvirjem, ki kaže na skrajno resnost takih dejanj, kot določa 7. člen obravnavne konvencije. V 7. členu so primeroma opredeljene tudi nekatere olajševalne in obteževalne okoliščine, ki se v slovenskem sistemu lahko upoštevajo v okviru splošnih pravil za odmero kazni (49. člen KZ-1) in v okviru stekov z drugimi kaznivimi dejanji (na primer smrt izginule osebe). Konvencija v 5. členu poudarja, da je obsežno in sistematično prisilno izginotje zločin oziroma hudodelstvo zoper človečnost, kot to že določa mednarodno pravo.

Glede na navedeno je treba spremeniti kazensko materialno pravo in kaznivo dejanje ugrabitve po 134. členu KZ-1 dopolniti z novim odstavkom, ki bo ustrezno določal kaznivo dejanje tudi enkratne storitve dejanja prisilnega izginotja osebe, kot to predpisuje konvencija v 2. členu in po vzoru veljavne devete alineje 101. člena KZ-1.

Spremembe zakona o ratifikaciji ne bodo imele večjih učinkov na proračun Republike Slovenije, v kolikor v Republiki Sloveniji še naprej ne bomo ne beležili primerov prisilnih izginotij. Potrebno bo zagotavljanje usposabljanja glede konvencije več deležnikov

Vir: Ministrstvo za zunanje zadeve

**Poenostavitev administrativnih postopkov o kritju stroškov izmenjave izvedencev, znanstvenikov in drugih strokovnjakov**

Vlada Republike Slovenije se je na današnji seji seznanila z informacijo o nameravani sklenitvi dogovora med Ministrstvom za izobraževanje, znanost in šport Republike Slovenije in Svetom za znanstveno-tehnično raziskovanje Turčije o kritju stroškov izmenjave izvedencev, znanstvenikov in drugih strokovnjakov.

Ministrstvo za izobraževanje, znanost in šport Republike Slovenije in Svet za znanstveno-tehnično raziskovanje Turčije izvajata skupne razpise za znanstveno sodelovanje med raziskovalnimi institucijami obeh držav. Po večletnem izvajanju razpisov sta strani ugotovili, da način financiranja stroškov izmenjave izvedencev, znanstvenikov in drugih strokovnjakov, kot je opredeljen v sporazumu, ni optimalen, saj so administrativni postopki preveč zahtevni in dolgotrajni, zaradi česar bi ga veljalo poenostaviti.

Način financiranja se bo spremenil tako, da tista stran, ki pošlje na izmenjavo izvedence, znanstvenike in druge strokovnjake, krije njihove stroške, ki se nanašajo tako na potovanje kot tudi na prehrano in nastanitev. Za stroške zdravstvene oskrbe ostaja poskrbljeno na strani vsake pogodbenice pošiljateljice.

Vir: Ministrstvo za izobraževanje, znanost in šport

**Humanitarni prispevek Republike Slovenije za pomoč prebivalcem Haitija po potresu**

Vlada Republike Slovenije je sprejela sklep, da bo v letu 2021 namenila humanitarni prispevek Mednarodni federaciji Rdečega križa in Rdečega polmeseca v višini 30.000 evrov za pomoč prebivalcem Haitija po potresu. Ta je z magnitudo 7,2 prizadel prebivalce Haitija 14. avgusta 2021 in terjal okoli 2200 smrtnih žrtev. Po ocenah haitijske vlade in OZN je potres prizadel okrog 1,2 milijona ljudi, 600.000 pa jih potrebuje humanitarno pomoč.

Pomoč IFRC bo namenjena za zatočišča, sredstva za preživetje, zdravje, vodo, sanitarno in higiensko infrastrukturo, aktivnosti za zmanjševanje tveganj naravnih nesreč, vidik spola in migracij.

Vir: Ministrstvo za zunanje zadeve

**Seznanitev vlade z GRECO Poročilom o izpolnjevanju priporočil Republike Slovenije v petem krogu ocenjevanja**

Vlada Republike Slovenije se je na današnji seji seznanila z GRECO Poročilom o izpolnjevanju priporočil Republike Slovenije v petem krogu ocenjevanja glede spodbujanja integritete in preprečevanja korupcije v zvezi s funkcionarji izvršilne veje oblasti ter organi preiskave, s poudarkom na varovanju meje, z dne 29. 10. 2020, ter dovoli prevod poročila v slovenski jezik ter objavo poročila GRECO na njihovi spletni strani.

Vlada Republike Slovenije nalaga Ministrstvu za pravosodje, Ministrstvu za javno upravo in Ministrstvu za notranje zadeve, da do 30. 11. 2021 pripravijo mednarodno primerjalno analizo preprečevanja in boja proti korupciji v državah članicah Evropske unije in GRECA, predvsem z vidika načina delovanja in organiziranosti institucij za preprečevanje in boj proti korupciji, njihovih pooblastil in pristojnosti.

Postopek ocenjevanja Republike Slovenije v petem krogu se je pričel v januarju 2017 s posredovanjem vprašalnika, pri izpolnitvi katerega so sodelovali Ministrstvo za javno upravo, Ministrstvo za pravosodje in Ministrstvo za notranje zadeve. Odziv na vmesno poročilo o napredku pri izvajanju priporočil GRECO je Vlada Republike Slovenije sprejela 30. 5. 2019.

Iz poročila GRECO je razvidno, da je Slovenija od petnajstih priporočil, ki ji jih je GRECO podal v Ocenjevalnem poročilu, enega izvedla delno, štirinajst pa je ostalo neizvedenih. Nekaj priporočil je bilo po obdobju, ki ga zajema poročilo (marec 2017 do marec 2018) že izvedenih, saj je bilo poročilo sprejeto prav v času obravnave novele Zakona o integriteti in preprečevanju korupcije (ZIntPK-C) v Državnem zboru RS, zaradi česar GRECO novosti, ki jih je prinesla novela, še ni mogel upoštevati v svojem poročilu. Tudi s tega razloga Vlada RS ocenjuje, da ugotovitve GRECA ne povzemajo dejanskega stanja na področju preprečevanja in boja proti korupciji, ugotovitve so splošne in v nekaterih delih tudi napačne, saj je v poročilu naveden celo zakon, ki v poročevalnem obdobju ni več veljal (npr. Zakon o policiji).

Vir: Ministrstvo za javno upravo

**Uredba o ratifikaciji Protokola o začasni uporabi k Sporazumu o enotnem sodišču za patente**

Vlada Republike Slovenije je izdala Uredbo o ratifikaciji Protokola o začasni uporabi (Protokol) k Sporazumu o enotnem sodišču za patente (Sporazum). Protokol zavzema nekatere strukturne, organizacijske in finančne določbe Sporazuma, katerega cilj je vzpostavitev enotnega patentnega sistema, na podlagi katerega bo uveden sodni sistem z Enotnim sodiščem za patente ter na novo uvedenim evropskim patentom z enotnim učinkom.

Do uveljavitve Sporazuma bo veljal Protokol o začasni uporabi in sicer v državah podpisnicah, ki so Sporazum že ratificirale ali so prejele parlamentarno odobritev ratifikacije ter izrazile privolitev, da jih Protokol zavezuje.

Uveljavitev Protokola vzpostavlja možnost, da bodo v odborih ESP tudi slovenski predstavniki, ki bodo zastopali predvsem gospodarske interese Slovenije.

Vir: Ministrstvo za zunanje zadeve

**Vlada uskladila predlog Zakona o investicijah v slovensko zdravstvo z amandmaji**

Vlada Republike Slovenije je določila besedilo predloga Zakona o zagotavljanju finančnih sredstev za investicije v slovensko zdravstvo v letih 2021 do 2031 (ZZSISZ) za tretjo obravnavo v državnem zboru.

Predlog zakona za tretjo obravnavo je pripravljen na podlagi Pregleda sprejetih amandmajev k Dopolnjenemu predlogu ZZSISZ in pregleda členov, h katerim so bili amandmaji sprejeti 15. septembra 2021.

Za izvajanje investicij v slovensko zdravstvo do leta 2031 se v proračunu Republike Slovenije zagotovi skupno 2.093 milijonov eurov, in sicer na posebni proračunski postavki pri ministrstvu, pristojnem za zdravje, od tega za:

1. univerzitetna klinična centra Ljubljana in Maribor 763 milijonov eurov,
2. splošne bolnišnice, negovalne bolnišnice in negovalne domove 557 milijonov eurov,
3. specialne bolnišnice 214 milijonov eurov,
4. psihiatrične bolnišnice 50 milijonov eurov,
5. porodnišnice 26 milijonov eurov,
6. zdravstveno dejavnost na primarni ravni 200 milijonov eurov,
7. Nacionalni laboratorij za zdravje, okolje in hrano, Nacionalni inštitut za javno zdravje in Zavod Republike Slovenije za transfuzijsko medicino 33 milijonov eurov,
8. visokošolske zavode za enoviti magistrski študijski program medicine, dentalne medicine in farmacije ter pripadajoče študijske in raziskovalne dejavnosti 200 milijonov eurov, ter
9. srednje šole, višje strokovne šole in visokošolske zavode s področja zdravstva, v višini 50 milijonov eurov.

Vir: Ministrstvo za zdravje

**Predlogi aktov v povezavi s COVID-19**

**Pogoji za vstop v Slovenijo se ne spreminjajo**

Vlada Republike Slovenije je izdala Odlok o spremembi Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 ter ga objavi v Uradnem listu Republike Slovenije. Odlok začne veljati naslednji dan po objavi v uradnem listu.

Vsebinskih sprememb pri pogojih za vstop v Republiko Slovenijo ni, podaljšuje se le veljavnost odloka. Za vstop v Slovenijo je tako še vedno treba izpolnjevati pogoj PCT, razen za sedem izjem (mednarodni prevoz; tranzit; otrok, ki še ni dopolnil 15 let; dvolastniki; čezmejni delovni migranti; oseba, ki prevaža otroka, ki še ni dopolnil 15 let, zaradi njegove vključenosti v vzgojo in izobraževanje ter zaradi nujnega zdravstvenega pregleda).

Vir: Ministrstvo za notranje zadeve

**Na javnih zbiranjih nad 50 oseb je obvezno izpolnjevanje pogoja PCT**

Vlada Republike Slovenije je izdala Odlok o spremembah Odloka o začasni omejitvi zbiranja ljudi zaradi preprečevanja okužb s SARS-CoV-2 ter ga objavi v Uradnem listu Republike Slovenije. Odlok začne veljati naslednji dan po objavi v Uradnem listu Republike Slovenije.

S spremembo odloka je dovoljeno zbiranje nad 50 oseb na organiziranih javnih prireditvah in javnih shodih v zaprtih prostorih ali na odprtih površinah, pod pogojem, da udeleženci izpolnjujejo pogoj PCT.

Vir: Ministrstvo za notranje zadeve

**Vlada spremenila Odlok o izjemah od karantene na domu po visoko tveganem stiku s povzročiteljem nalezljive bolezni COVID-19**

Vlada Republike Slovenije v skladu s predlogom Nacionalnega inštituta za javno zdravje z dne 14. 9. 2021 v spremembi Odloka o izjemah od karantene na domu po visoko tveganem stiku s povzročiteljem nalezljive bolezni COVID-19spreminja pogoje pri cepljenih osebah, ki se jim ne odredi karantena na domu po visoko tveganem stiku s povzročiteljem nalezljive bolezni COVID-19.

Oseb, ki so bile cepljene zoper COVID-19 in če je od vzpostavitve zaščite proti COVID-19 minilo manj kot devet mesecev se, če so cepljene s cepivom Vaxzervia (COVID-19 Vaccine) proizvajalca AstraZeneca ali cepivom Covishield proizvajalca Serum Institute of India/AstraZeneca, ne napoti v karanteno na domu, če je od prejema drugega odmerka minilo najmanj 15 dni. To obdobje izhaja iz dovoljenja za cepivo in določa vzpostavitev zaščite po prejemu drugega odmerka navedenih cepiv proizvajalca AstraZeneca. Gre za spremembo, saj veljavni Odlok v konkretnem primeru določa 21 dni od cepljenja z drugim odmerkom, v preteklosti pa je bilo določeno, da se za ti cepivi zaščita vzpostavi po prvem odmerku.

Vir: Ministrstvo za zdravje

**Vlada je sprejela predlog novele Zakona o trošarinah**

Vlada je na današnji redni seji določila besedilo predloga novele Zakona o trošarinah. Poglavitne rešitve temeljijo na uskladitvi Zakona o trošarinah s predpisi Evropske unije.

Rešitve se nanašajo na prenos direktive o določitvi splošnega režima za trošarino in direktive o uskladitvi strukture trošarin za alkohol in alkoholne pijače.

Z novelo zakona se povezujejo carinski in trošarinski postopki pri izvozu, izvozu, ki mu sledi zunanji tranzitni postopek ter uvozu trošarinski izdelkov. Določa se elektronski postopek za spremljanje gibanja trošarinskih izdelkov s plačano trošarino za namen dobave za komercialni namen. Urejajo se posebni dogodki v okviru trošarinskega režima in sicer pripoznavanje delnih izgub trošarinskih izdelkov. Določa se enotno potrdilo o oprostitvi za trošarinske izdelke, ki se pošiljajo prejemnikom, ki so diplomatska predstavništva, konzulati ter mednarodne organizacije.

Na področju gibanja popolnoma denaturiranega alkohola med državami članicami se opušča uporaba poenostavljenega trošarinskega dokumenta v papirni obliki in se določajo postopki gibanja, ki so v skladu z Zakonom o trošarinah določeni za gibanje trošarinskih izdelkov sproščenih v porabo. Spreminja se način ugotavljanja količin proizvedenih alkoholnih pijač za malega proizvajalca piva in žganja iz tekočega leta na preteklo koledarsko leto. Določa se tudi izdaja potrdila za neodvisnega malega proizvajalca alkoholnih pijač, ki lahko spremlja gibanje alkoholnih pijač prejemniku v drugo državo članico.

Novela s 13. februarjem 2023 predvideva obvezno uporabo računalniško podprtega sistema pri gibanju trošarinskih izdelkov v režimu odloga plačila trošarine znotraj Slovenije in opušča uporabo trošarinskega dokumenta v papirni obliki.

Vir: Ministrstvo za finance

**Spremembe Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado RS in Vlado R Hrvaške**

Vlada je določila besedilo Predloga zakona o spremembah Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado Republike Slovenije in Vlado Republike Hrvaške (ZUVRAS) in ga pošlje v obravnavo in sprejetje Državnemu zboru po skrajšanem postopku.

Namen ZUVRAS je uresničevanje načela enake obravnave državljanov Republike Slovenije, na katerih pravice in obveznosti je vplivala razsodba, tako da se jim v čim večji meri ohranijo pravice, ki so jih uživali do razglasitve razsodbe. Za tiste pravice, za katere pa so prikrajšani, pa se uvaja ustrezno nadomestilo. ZUVRAS se je začel uporabljati, ko je bila državna meja med Republiko Slovenijo in Republiko Hrvaško na podlagi razsodbe evidentirana v evidenci državne meje, to je 30. decembra 2017.

Glede na to, da imetniki dovoljenja za gospodarski ribolov pri izvajanju svoje dejavnosti lahko utrpijo škodo na ribolovnem orodju oziroma ribiškem plovilu v morju Republike Slovenije, ki jo povzročijo tuja plovila, je ZUVRAS določil, da se imetnikom dovoljenja za gospodarski ribolov omogoči, da so v tem primeru upravičeni do nadomestila v višini nastale škode v okviru pomoči de minimis v ribištvu.

Sprememba ZUVRAS bo določila šestletno obdobje od začetka uporabe zakona, v katerem so imetniki dovoljenj za gospodarski ribolov upravičeni do nadomestila v višini nastale škode kot posledice poškodovanja ribolovnih orodij oziroma ribiških plovil od tujih plovil in nadomestila zaradi izpada dohodka, to je do 30. decembra 2023.

Cilj predloga zakona je torej zagotovitev izplačila nadomestil imetnikom dovoljenj za gospodarski ribolov, in sicer za materialno škodo na ribolovnem orodju oziroma plovilu in zaradi oviranega gospodarskega ribolova.

Vir: Ministrstvo za kmetijstvo, gozdarstvo in prehrano

**Vlada sprejela izhodišča o predvidenih vsebinah pogajanj s sindikati s področja zdravstva in socialnega varstva**

Vlada je sprejela Izhodišča o predvidenih vsebinah pogajanj oziroma usklajevanj z reprezentativnimi sindikati s področja zdravstva in socialnega varstva v zvezi s tarifnim delom Kolektivne pogodbe za dejavnost zdravstva in socialnega varstva ter tarifnim delom Kolektivne pogodbe za zaposlene v zdravstveni negi. Pristop k pogajanjem za uskladitev predlaganih vsebin je potreben za namene poenotenja primerljivih delovnih mest na področju zdravstva in socialnega varstva.

Vir: Ministrstvo za delo, družino, socialne zadeve in enake možnosti

**Odločanje Vlade Republike Slovenije kot skupščine**

**Poročilo revizijske hiše Ernst & Young o poslovanju družbe Slovenski državni gozdovi d. o. o**

Vlada v vlogi skupščine družbe Slovenski državni gozdovi, d. o. o. (družba SiDG, d. o. o.) se je seznanila z revizijskim poročilom Pregled poslovanja družbe SiDG z dne 2. 3. 2021, ki ga je na podlagi revizije poslovanja za obdobje od 1. 7. 2016 do 30. 9. 2020 izvedla družba Ernst & Young Revizija, Poslovno svetovanje, d. o. o., in Dodatkom k poročilu o poslovanju družbe SiDG z dne 15. 5. 2021.

Vlada v vlogi skupščine družbe SiDG, d. o. o., je poslovodstvu družbe SiDG, d. o. o., naložila, da v mesecu dni pripravi in posreduje terminsko opredeljen načrt odprave ugotovljenih tveganj ter da ji dvakrat letno poroča o realizaciji načrta odprave ugotovljenih tveganj.

Vir: Ministrstvo za kmetijstvo, gozdarstvo in prehrano

**Predlogi Komisije Vlade Republike Slovenije za administrativne zadeve in imenovanja**

**Vlada imenovala vršilko dolžnosti direktorja Urada Republike Slovenije za intelektualno lastnino**

Vlada je mag. Karin Žvokelj z 21. septembrom 2021 imenovala za vršilko dolžnosti direktorja Urada Republike Slovenije za intelektualno lastnino, in sicer do imenovanja direktorja po opravljenem natečajnem postopku. Vršilka dolžnosti je lahko največ šest mesecev, to je do najdlje 20. marca 2022.

Direktorju Urada Republike Slovenije za intelektualno lastnino se namreč z 20. septembrom 2021 izteče petletni mandat, postopek posebnega javnega natečaja pa še ni zaključen.

Vir: Ministrstvo za gospodarski razvoj in tehnologijo

**Vlada dala soglasje družbi DARS za izvajanje operacijskih brezpilotnih zrakoplovov na območju avtocest in hitrih cest**

Vlada je družbi DARS izdala soglasje za izvajanje operacij sistemov brezpilotnih zrakoplovov. Soglasje se izdaja, saj je v skladu s sedmo alinejo prvega odstavka 5. člena Uredbe o izvajanju izvedbene uredbe Komisije (EU) o pravilih in postopkih za upravljanje brezpilotnih zrakoplovov nad objekti nizke gradnje, kjer so ljudje, potrebno soglasje lastnika zemljišča, nad katerim se izvaja let sistema brezpilotnega zrakoplova. Ker so zemljišča pod avtocestami in hitrimi cestami v lasti Republike Slovenije, soglasje izdaja vlada Republike Slovenije.

Vir: Ministrstvo za infrastrukturo

**Vlada ugotovila javno korist za razlastitev nepremičnine v Kozjaku**

Vlada je ugotovila, da je v zvezi z rekonstrukcijo državne ceste Počehova – Zgornja Kungota izkazana javna korist za razlastitev dela zemljišča na območju katastrske občine Kozjak.

Načrtovana je rekonstrukcija državne ceste Počehova – Zgornja Kungota v obsegu razširitve vozišča in izgradnje kolesarske steze. Rekonstrukcija je nujno pogojena s posegom na nepremičnino parc. št. 660, k. o. 603-Kozjak, katere investitor ne more pridobiti na sporazumen način.

Zakon o cestah določa, da se v primeru, če je treba zaradi rekonstrukcije javne ceste, s katero se ne posega izven njenega varovalnega pasu, izvesti razlastitev ali obremenitev lastninske pravice na nepremičnini, pa za to rekonstrukcijo ni potrebna priprava prostorskega akta, javna korist za razlastitev oziroma obremenitev lastninske pravice ugotovi s sklepom vlade.

Glede na dejstvo, da za omenjeno rekonstrukcijo državne ceste ni sprejet državni prostorski načrt, ki bi izkazoval javni interes in bi služil kot pravna podlaga za razlastitev dela nepremičnine, izdajamo sklep o ugotovitvi javne koristi, ki bo služil kot pravna podlaga za razlastitev dela nepremičnine.

Vrednost nepremičnin, za katere je predlagana ugotovitev javne koristi za rekonstrukcijo državne ceste, je ocenjena na 9757,14 EUR.

Vir: Ministrstvo za infrastrukturo

**Vlada sprejela sklep o vpisu lastninske pravice DARS na presežnih zemljiščih za potrebe gradnje avtocest**

Vlada je sprejela sklep o vknjiženju lastninske pravice na nepremičninah, pri katerih je v zemljiški knjigi vpisana lastninska pravica Republike Slovenije in ki v naravi predstavljajo nepremičnine, ki so bile pridobljene za gradnjo avtocest, vendar delno ali v celoti niso bile uporabljene za gradnjo avtocest oziroma za njihovo upravljanje ali vzdrževanje. Gre za nepremičnine na območju katastrskih občin Ločica, Trnovlje, Lipovci, Bršljin, Bela Cerkev, Lendava, Dravlje, Dragomelj, Blagovica, Krašnja, Brezovica, Log, Dragotinci, Hraše, Mošnje, Blejska dobrava, Kamnje, Dolnje Ležeče, Sežana, Črni Kal, Rožar, Draženci, Cogetinci, Zamarkova, Zgornje Dobrenje, Pekel in Dragučova.

Vir: Ministrstvo za infrastrukturo

**Vlada odvzela status javne železniške infrastrukture v Brezovem, Konju, Vipavskem Križu in Ob železnici**

Vlada je odvzela status javne železniške infrastrukture na nepremičninah v katastrskih občinah Brezovo, Konj, Vipavski Križ in Ob železnici.

Po izbrisu zaznambe statusa iz zemljiške knjige se na omenjenih nepremičninah kot upravljavec določi Ministrstvo za infrastrukturo.

Vir: Ministrstvo za infrastrukturo

**Ostali predlogi administrativnih zadev in imenovanj**

**Razrešitev dosedanjih članov in imenovanje nadomestnih članov upravnega odbora Pedagoškega inštituta**

Vlada Republike Slovenije je na današnji sklenila, da se v upravnem odboru Pedagoškega inštituta razrešita dosedanja člana: dr. Stojan Sorčan, ki je bil imenovan na predlog ministrstva, pristojnega za raziskovalno dejavnost, in Aleš Ojsteršek, ki je bil imenovan na predlog ministrstva, pristojnega za izobraževanje.

V upravni odbor je do izteka mandata upravnega odbora Pedagoškega inštituta, to je do 31. julija 2022, vlada imenovala nadomestna člana: mag. Borisa Munišiča, na predlog ministrstva, pristojnega za raziskovalno dejavnost, in mag. Alenko Gortan, na predlog ministrstva, pristojnega za izobraževanje.

Vir: Ministrstvo za izobraževanje, znanost in šport

**Jesenska napoved gospodarskih gibanj 2021: Izboljšani gospodarski obeti, negotovost ostaja**

Urad RS za makroekonomske analize in razvoj je pripravil Jesensko napoved gospodarskih gibanj 2021.

Gospodarski obeti se izboljšujejo. Predvsem zaradi višjih napovedi v mednarodnem okolju, hitrejše rasti aktivnosti od pričakovane in ob nadaljnjem prilagajanju podjetij in potrošnikov spremenjenim razmeram je napoved višja kot v Pomladanski napovedi.

Negotove epidemične razmere v Sloveniji in najpomembnejših trgovinskih partnericah še vedno predstavljajo največja tveganja za uresničitev napovedi.

Dokument bo objavljen na UMAR-jevih spletnih straneh.

Urad za makroekonomske analize in razvoj